На основу члана 327. став 2. Породичног закона („Службени гласник РС”, број 18/05),

Министар рада, запошљавања и социјалне политике доноси

**ПРАВИЛНИК**

**о начину вођења евиденције и документације о усвојеној деци**

„Службени гласник РС”, број 63 од 18. јула 2005.

Члан 1.

Овим правилником уређује се начин вођења евиденције и документације о усвојеној деци.

Члан 2.

Подаци које садржи евиденција и документација о усвојеној деци користе се за јединствено евидентирање усвојене деце.

Члан 3.

Евиденција о усвојеној деци води се у Књизи евиденције о усвојеној деци.

Књигу евиденције о усвојеној деци води орган старатељства на чијем подручју дете има пребивалиште, односно боравиште и чијом одлуком је усвојење засновано.

Члан 4.

Под документацијом сматрају се списи предмета у органу старатељства на основу којих је засновано усвојење.

Члан 5.

У Књигу евиденције о усвојеној деци уписују се подаци о:

1) усвојенику, пре и после усвојења (име и презиме, датум и место рођења, држављанство, јединствени матични број грађана, пребивалиште);

2) усвојениковим родитељима (име и презиме, датум рођења, пребивалиште, држављанство);

3) усвојитељима (име и презиме, датум рођења, пребивалиште, држављанство, брачни статус усвојитеља – супружници, ванбрачни партнери, супружник родитеља детета, ванбрачни партнер родитеља детета, лице које само живи);

4) врсти сродства са усвојеником (крвно сродство, очух, маћеха, други сродници по тазбини);

5) броју и датуму решења о усвојењу;

6) броју и датуму решења о новом упису рођења;

7) поништењу усвојења (назив суда, број и датум пресуде и датум њене правноснажности);

8) носиоцу обавезе издржавања после престанка усвојења;

9) другим чињеницама (напомена).

Члан 6.

Књига евиденције о усвојеној деци води се на Обрасцу број 1, величине 25 х 35 cm, и то у облику укоричене и прошивене књиге са означеним страницама, оверене од органа старатељства.

Образац број 1 одштампан је уз овај правилник и чини његов саставни део.

Члан 7.

Уписивање података у Књигу евиденције о усвојеној деци врши се на основу решења о усвојењу и решења о новом упису рођења.

Орган старатељства који води Књигу евиденције о усвојеној деци одговоран је за потпуност и тачност података уписаних у ову књигу.

Члан 8.

Подаци се уписују у Књигу евиденције о усвојеној деци одмах по заснивању усвојења, односно када пресуда о поништењу усвојења постане правноснажна.

Члан 9.

Кад је усвојитељ брачни или ванбрачни партнер усвојитеља детета, орган старатељства дужан је да после уписа података у Књигу евиденције о усвојеној деци решење о усвојењу и решење о новом упису рођења достави органу старатељства који је раније засновао усвојење, ради уношења овог податка у рубрику „Напомена” (назив органа старатељства који је засновао усвојење, број и датум решења о усвојењу и решења о новом упису рођења, уз констатацију да је усвојење засновано од стране брачног или ванбрачног партнера усвојитеља детета).

Члан 10.

Књига евиденције о усвојеној деци закључује се на крају сваке календарске године уношењем белешке о последњем редном броју уписа за ту годину, бројевима и у загради словима.

Први упис у следећој календарској години врши се на првој следећој страници Књиге евиденције о усвојеној деци, под редним бројем 1.

Ако у календарској години није било уписа усвојења, у Књигу евиденције о усвојеној деци уноси се белешка о томе да за ту годину није било уписа усвојења.

Члан 11.

Евиденција и документација из чл. 3. и 4. овог правилника чува се у архиви органа старатељства у складу са одредбама Уредбе о канцеларијском пословању органа државне управе („Службени гласник РС”, број 80/92).

Члан 12.


Овај правилник ступа на снагу осмог дана од дана објављивања у „Службеном гласнику Републике Србије”.


Број 110-00-525/3/2005-14

У Београду, 14. јула 2005. године

Министар

**Слободан Лаловић**, с.р.





* + [Правилник о начину вођења евиденције и документације о усвојеној деци - СГ РС 63/2005](http://www.pravno-informacioni-sistem.rs/SlGlasnikPortal/slglrs/viewAct/697174" \t "_blank)